Document ID: 32015D0204

PROVEDBENA ODLUKA KOMISIJE (EU) 2015/204
оd 6. veljače 2015.
o izmjeni Priloga II. Odluci 2007/777/EZ u pogledu unosa za Kanadu na popisu trećih zemalja ili dijelova njihova državnog područja iz kojih je odobreno unošenje mesnih proizvoda i obrađenih želudaca, mjehura i crijeva u Uniju, u vezi s visokopatogenom influencom ptica
(priopćeno pod brojem dokumenta C(2015) 554)
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 2002/99/EZ od 16. prosinca 2002. o utvrđivanju veterinarskih pravila za životinje kojima se uređuje proizvodnja, prerada, stavljanje u promet i unošenje proizvoda životinjskog podrijetla namijenjenih prehrani ljudi (1), a posebno članak 8. uvodnu rečenicu, članak 8. točku 1. prvi podstavak, članak 8. točku 4. i članak 9. stavak 4. točku (c) te Direktive,
budući da:
(1)
Odlukom Komisije 2007/777/EZ (2) utvrđuju se pravila za zdravlje životinja i javno zdravlje o uvozu u Uniju te provozu i skladištenju u Uniji pošiljaka mesnih proizvoda i obrađenih želudaca, mjehura i crijeva („proizvodi”).
(2)
U dijelu 1. Priloga II. Odluci 2007/777/EZ navode se područja trećih zemalja za koje je unošenje proizvoda u Uniju ograničeno zbog zdravlja životinja i na koje se primjenjuje načelo regionalizacije. U dijelu 2. tog Priloga navodi se popis trećih zemalja ili dijelova njihova državnog područja iz kojih je odobreno unošenje proizvoda u Uniju uz uvjet da su ti proizvodi bili podvrgnuti odgovarajućoj obradi navedenoj u dijelu 4. tog Priloga.
(3)
Kanada je navedena u dijelu 2. Priloga II. Odluci 2007/777/EZ kao zemlja kojoj je odobren, među ostalim, unos u Uniju proizvoda dobivenih od peradi, farmski uzgojene pernate divljači i divljih ptica koji su podvrgnuti nespecifičnoj obradi iz dijela 4. tog Priloga („obrada A”) uz uvjet da je meso iz kojeg su dobiveni proizvodi u skladu sa zdravstvenim pravilima za životinje za svježe meso, uključujući njegovo podrijetlo iz treće zemlje ili dijelova njezina državnog područja koji su slobodni od visokopatogene influence ptica kako je predviđeno u obrascu certifikata u Prilogu III. Odluci 2007/277/EZ.
(4)
Sporazumom između Unije i Kanade (3) predviđeno je brzo uzajamno priznavanje mjera regionalizacije u slučaju izbijanja bolesti u Uniji ili Kanadi („Sporazum”).
(5)
Izbijanje visokopatogene influence ptica podtipa H5N2 potvrđeno je na gospodarstvima za uzgoj ptica u pokrajini Britanska Kolumbija u Kanadi.
(6)
Obrada A nedostatna je za uklanjanje rizika za zdravlje životinja povezanih s unošenjem u Uniju proizvoda dobivenih od peradi, farmski uzgojenih bezgrebenki i divlje pernate divljači s obzirom na trenutačno epidemijsko stanje u pogledu visokopatogene influence ptica u Kanadi. Te bi proizvode trebalo podvrgnuti barem „obradi D” kako je navedena u dijelu 4. Priloga II. Odluci 2007/777/EZ („obrada D”) kako bi se spriječilo unošenje virusa visokopatogene influence ptica u Uniju.
(7)
Kanada je dostavila podatke o epidemijskom stanju na svojem državnom području i o mjerama koje je poduzela kako bi se spriječilo daljnje širenje visokopatogene influence ptica, a koje je Komisija procijenila. Na temelju te procjene i obveza utvrđenih u Sporazumu te jamstava koja je pružila Kanada primjereno je zaključiti da bi zahtjev za obradu D trebao biti dostatan za pokrivanje rizika povezanih s unošenjem u Uniju proizvoda dobivenih od mesa peradi, farmski uzgojenih bezgrebenki i divlje pernate divljači iz ugroženog područja na koje su kanadska nadležna veterinarska tijela primijenila ograničenja zbog tekućeg izbijanja visokopatogene influence ptica. Dijelove 2. i 4. Priloga II. Odluci 2007/777/EZ trebalo bi stoga izmijeniti.
(8)
Odluku 2007/777/EZ trebalo bi stoga izmijeniti na odgovarajući način.
(9)
Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
DONIJELA JE OVU ODLUKU:
Članak 1.
Prilog II. Odluci 2007/777/EZ mijenja se u skladu s Prilogom ovoj Odluci.
Članak 2.
Ova je Odluka upućena državama članicama.
Sastavljeno u Bruxellesu 6. veljače 2015.

Labels: 3
17
18
6